Šestaši u Accredu

Za početak nove školske godine, naš super razrednik Jurica priredio nam je veliko iznenađenje, izlet u Accredo Centar, Zasadbreg. Svi smo bili jako sretni i uzbuđeni.

Kad je napokon došla srijeda, 22.9., svi su pred školom jedva čekali da autobus dođe. S nama je išao naš razrednik, i vjeroučiteljica Monika. Stigli smo malo ranije, ali su nas ipak pustili unutra. Bilo je tamo puno igara i izgledale su jako zabavno. Nismo mogli dočekati da ih isprobamo. Na početku su nas podijelili u skupine. Prva igra bila je utrka autićima, u kojoj su najbolji bili tim broj 1. Zatim smo igrali veliki križić-kružić. Ta mi je igra bila jako zabavna, a pobijedio je tim broj 4 (moj tim). Nakon toga smo pucali iz Airsoft puške, to je bilo baš cool, kao i streličarstvo. Gađali smo iz pravog luka sa strijelom. Onda je na red došla Formula 1. Vozili smo kao štafetu i nije bilo teško završiti u jarku...Najbrži su bili tim broj 2. Kad smo već ogladnili, počela je pauza. Dobili smo pileće medaljone (nuggete) s pomfritom, i bilo je jako fino. Nakon pauze slijedio je ljudski stolni nogomet. Držali smo se za šipku kao u pravom stolnom nogometu, ali je ljudski definitivno zabavniji. Pobijedio je tim broj 3. Zatim smo se išli penjati na stijenu. Meni je izgledala dosta visoko i nije se bilo baš najlakše popeti, ali neki su se popeli dok kažeš keks. I zadnje, najočekivanija igra od svih, paintball. Bio je to šećer na kraju. Dobili smo zaštitnu opremu i puške koje su se zvale „Markeri“. Igra je bila jako brza i zabavna. U najviše rundi paintballa pobijedili su tim broj 1. Na kraju su nas poslikali, i pobjednički tim dana bio je tim broj 4.

Ovaj izlet bio je super! Sigurna sam da su se svi jako zabavili i isprobali puno novih stvari. Hvala Dinu i Dominiku što su cijelo vrijeme bili s nama, cijelom Accredo Centru, roditeljima što su nam omogućili da svi iz razreda budemo na izletu i najveće hvala našem razredniku što nam je dao najbolji početak školske godine ikad.

Lara Rožman